বানভাসি শহরকে স্বাভাবিক ছন্দে ফেরাতে মাঠে নামল কলকাতা পুলিশের ডিএমজি

কলকাতা: একটানা ৫ ঘণ্টার রেকর্ড বৃষ্টিপাতে বিপর্যস্ত কলকাতা ও শহরতলী (Heavy Rain in Kolkata)। প্রবল বৃষ্টিতে জলমগ্ন উত্তর থেকে দক্ষিণ কলকাতা। শহর কলকাতার নানান জায়গায় জমা জলে বিদ্যুৎস্পৃষ্ট হয়ে ১০ জনের মৃত্যুর খবর মিলেছে। বেলার দিকে জমা জল সরাতে মেয়র ফিরহাদ হাকিম (Firhad Hakim) নিজে ছাতা হাতে রাস্তায় নেমেছিলেন। আর এবার দুর্যোগ মোকাবিলায় মাঠে নামল কলকাতা পুলিশের ডিজাস্টার ম্যানেজমেন্ট গ্রুপ (Kolkata Police Disaster Management Group)। ভারী বর্ষণের জেরে শহরের দিকে দিকে জলমগ্ন পরিস্থিতি। একাধিক এলাকায় গাছ পড়ে ভয়ঙ্কর পরিস্থিতির সৃষ্টি হয়েছে। তাই শহরের এইসমস্ত এলাকাকে স্বাভাবিক ছন্দে ফিরিয়ে আনতে বিকেল হতেই শহরের একাধিক এলাকায় ছুটে গিয়েছেন তাঁরা।

বৃষ্টিতে ভাসছে চেতলা, সেন্ট্রাল, গড়িয়া সহ উওর ও দক্ষিণ কলকাতার একাধিক জায়গা। মেয়র ফিরহাদ হাকিমের নিজের এলাকাতেও জল যন্ত্রনার ছবি ধরা পড়েছে। মঙ্গলবার সকলকে বাড়ি থেকে না বেরনোরই পরামর্শ দিয়েছেন মেয়র। অন্যদিকে, এসএসকেএম, মেডিক্যাল সহ একাধিক সরকারি হাসপাতালে জল ঢুকে ভয়াবহ পরিস্থিতি। তারই মাঝে বিকেলে কলকাতা পুলিশের ডিজাস্টার ম্যানেজমেন্ট গ্রুপ ঘটনাস্থলে পৌঁছয়। তবে শুধু তাঁরা একা নন। শহরকে স্বাভাবিক ছন্দে ফেরাতে তাঁদের সঙ্গে দেখা গিয়েছে স্থানীয় থানার পুলিশকর্মীরাদেরকেও।

আরও পড়ুন: বিদ্যুৎস্পৃষ্ট হয়ে মৃত ৭, ‘দায় সিইএসসির’, বললেন মমতা

মঙ্গলবার বিকেলে কলকাতা পুলিশের (Kolkata Police) তরফে সোশ্যাল মিডিয়ায় একটি পোস্ট করে জানানো হয়েছে, “বিপদ সংকেত পেয়ে, কলকাতা পুলিশের ডিজাস্টার ম্যানেজমেন্ট গ্রুপের একাধিক টিম এবং স্থানীয় থানার পুলিশ ঘটনাস্থলে পৌঁছে নাগরিকদের সহায়তা প্রদান করছে।” কলকাতা পুলিশের তরফে শেয়ার করা একাধিক ছবিতে দেখা গিয়েছে যে দুর্যোগ মোকাবিলায় তাঁরা কীভাবে কাজ করছেন। কিছু মানুষকে দেখা গিয়েছে উপড়ে থাকা গাছ কাটতে, আবার পুলিশকে দেখা গিয়েছে সাধারণ মানুষকে সহায়তা করতে।

আলিপুর আবহাওয়া দফতর সূত্রে খবর, বৃহস্পতিবার আরও একটি নিম্নচাপ তৈরি হবে। যার জেরে দক্ষিণবঙ্গে বুধ ও বৃহস্পতিবার ভারী বৃষ্টিপাত হবে। তবে আবহাওয়া দফতরের তরফে স্পষ্ট করে দেওয়া হয়েছে যে মঙ্গলবার রাতের বৃষ্টিপাতকে মেঘভাঙা বৃষ্টি বলা চলে না। তবে আগামী দিনেও ভারী বৃষ্টির যে পূর্বাভাস জারি করা হল আবহাওয়া দফতরের তরফে তাতে পুজোয় সাধারণ মানুষকে যে নাজেহাল হতে হবে তা স্পষ্ট।
দেখুন অন্য খবর